กรมชลประทาน เปิดเผยปริมาณน้ำต้นทุนใน 4 เขื่อนหลักลุ่มเจ้าพระยามีน้ำใช้การได้ไม่ต่ำกว่า 6,000 ล้านลูกบาศก์เมตร ยืนยันมีน้ำเพียงพอสำหรับจัดสรรน้ำในช่วงหน้าแล้งถึงต้นฤดูฝน
ศูนย์ปฏิบัติการน้ำอัจฉริยะ กรมชลประทาน กระทรวงเกษตรและสหกรณ์ รายงานการบริหารจัดการน้ำในเขตชลประทาน พื้นที่ลุ่มเจ้าพระยา ปัจจุบัน (ณ วันที่ 25 มีนาคม 2562) พบว่า ในขณะนี้ ที่อยู่ในช่วงต้นของหน้าแล้งปี 2561/2562 มีน้ำต้นทุนใช้การได้จาก 4 เขื่อนหลัก ได้แก่ เขื่อนภูมิพลเขื่อนสิริกิติ์เขื่อนป่าสักชลสิทธิ์ และเขื่อนแควน้อยบำรุงแดน รวมทั้งสิ้น 12,840 ล้านลูกบาศก์เมตร         ขณะที่ผลการจัดสรรน้ำหน้าแล้งนับตั้งแต่ 1 พฤศจิกายน 2561 ถึง 30 เมษายน 2562 จำนวน 8,000 ล้านลูกบาศก์เมตร ในขณะนี้เหลือน้ำต้นทุน 4 เขื่อนหลักสำรองใช้งานได้ถึงช่วงต้นฤดูฝนปี 2562 จำนวน 5,540 ล้านลูกบาศก์เมตร โดย ณ วันที่ 25 มีนาคม 2562 มีน้ำต้นทุนที่สามารถใช้การได้ในลุ่มน้ำเจ้าพระยารวมทั้งสิ้น 6,666 ล้านลูกบาศก์เมตร        อย่างไรก็ตาม กรมชลประทานยืนยันมีน้ำเพียงพอสำหรับจัดสรรน้ำในช่วงหน้าแล้ง 2 เดือนสุดท้าย นับตั้งแต่วันที่ 26 มีนาคมถึง 30 เมษายน 2562 รวมถึงยังมีน้ำสำรองใช้ในช่วงต้นฤดูฝนและในสภาวะฝนทิ้งช่วงประมาณเดือนพฤษภาคมถึงกรกฎาคม 2562 รวม 6,037 ล้านลูกบาศก์เมตร